Woede oor tugstappe teen Curro-onnies wat nie inentSommige beskuldig die privaatskolegroep van boeliery weens sy voortgesette beleid van verpligte inenting teen Covid-19. (Argieffoto: Curro) Meer as 1 000 mense het reeds ŉ aanlyn petisie teen die privaatskolegroep Curro onderteken waarin hulle hul misnoeë met die groep se voortgesette verpligte inentingsbeleid teen Covid-19 te kenne gee. Curro is een van min groot maatskappye wat inenting teen Covid-19 vir sy werkers verplig. Wetgewing vereis nie dat burgers teen Covid-19 ingeënt word nie en groot instellings soos die staatsdiens en mynmaatskappye – wat derduisende mense in diens neem – het dit nie verplig nie. Enkele groot maatskappye, onder wie Discovery, Woolworths en Dis-Chem, het dit wel gedoen. Woolworths en Discovery het die verpligte inentingsbeleid intussen opgeskort. Die petisie teen die verpligte inentingsbeleid lui dat Curro “briljante onderwysers ontslaan” wat nie aan die verpligte inentingsbeleid voldoen nie en dat dit “fundamenteel verkeerd” is. Die beleid word as verouderd bestempel en ŉ beroep word op Curro gedoen om die beleid te laat vaar, soos ander maatskappye reeds gedoen het. “Ek is woedend oor die verpligte inentingsbeleid wat volgens my oningelig, misleidend en nou ŉ verouderde standpunt is, veral gegewe die huidige stand van die koronavirus. Curro is ŉ skool en die onderwysers is vir ons kinders soos tweede ma’s,” lui die kommentaar van een ouer. Die beleid word ook as “skandelik” bestempel. Nog iemand wil weet hoe Curro dit regverdig dat ouers wat nie teen Covid-19 ingeënt is nie steeds toegang tot die skool kry, maar onderwysers verplig om ingeënt te word. Sommige mense sê ouers is boonop nie oor die besluit geraadpleeg nie en dat onderwysers, nes alle ander mense, ŉ keuse oor inenting gebied moet word. “Curro is gekant teen boeliery. Is dít nie boeliery nie?” Nog iemand beskuldig Curro daarvan dat hy personeel se grondwetlike regte vertrap, terwyl ŉ ander sê onderwysers moet uitgelos en toegelaat word om hul werk te doen. Marí Lategan, woordvoerder van Curro, sê die maatskappy het ŉ verantwoordelikheid om te verseker die “regte van individue word altyd eerbiedig”. Sy sê die bied van ŉ veilige ruimte vir personeel, leerders, ouers en die gemeenskappe wat hy bedien, bly ŉ top-prioriteit – nie net om te verseker die maatskappy is maatskaplik verantwoordelik nie, maar ook ingevolge die beleid vir gesondheid- en veiligheidsvereistes. “As organisasie wat met menslike kapitaal werk, het Curro dus ná raadpleging met die Suid-Afrikaanse Menseregtekommissie ŉ verpligte inentingsbeleid vir personeel opgestel en uitgereik,” sê Lategan. Volgens haar was daar ŉ omvattende beraadslaging. “Die groep neem kennis dat die meerderheid van die personeel aan die beleid voldoen. “ŉ Klein groep werknemers het egter versuim om daaraan te voldoen en die groep het derhalwe met ŉ dissiplinêre proses begin. “Daar moet kennis geneem word dat die werkers wat tans deel vorm van die tugproses juis werkers is wat doelbewus geweier het om aan die maatskappy se beleid te voldoen, asook aan die geleentheid wat aan hulle gebied is om hul kommer en/of geldige redes waarom hulle nie voldoen nie, te bespreek,” sê Lategan. Die maatskappy het nie aangedui hoeveel personeellede wat nie ingeënt is nie, geskors of afgedank is. Curro het ook nie ŉ aanduiding daaroor gegee of hy beoog om die beleid mettertyd te hersien nie. “Curro Holdings gaan nie in hierdie stadium enige verdere besonderhede deel nie, maar benadruk sy voortgesette verbintenis tot voldoening aan wetgewing.”